open-index/open-wikipedia-markdown huggingface dataset:
Dūkštas

**Dūkštas** () (poola *Dukszty*) on linn Leedus Utena maakonnas Ignalina rajoonis, Dūkštase valla halduskeskus. Asub merepinnast 151 meetri kõrgusel.

Linna lähedal asub Dūkštase järv.

Linnas on keskkool, katoliku kirik, õigeusu kirik, raudteejaam ja raamatukogu.

Linna järgi on nime saanud Oandu lademe Dūkštase kihistu. 

## Kliima
Linnas on mandriline kliima. Jaanuaris 1987 registreeriti linnas Leedu madalaim kuu keskmine õhutemperatuur: –16,4 °C.

## Ajalugu

Kuigi Dūkštase mõis rajati juba keskajal, on asulat ennast esmamainitud 1737. aastal. Kasvama hakkas asula XIX sajandi keskel, kui seda hakkas läbima Peterburi–Varssavi raudtee. Juulis 1871 toimus raudtee ehitusel kivimurru tööliste streik, mis oli esimene streik Leedu aladel.

1871. aastal rajati sinna esimene kirik (õigeusu kirik). 1895. aastal asula põles. 1897. aastal avati seal postkontor. 1907. aastal ehitati sealne õigeusu kirik kivist hooneks ümber. Esimese maailmasõja ajal rajasid sakslased sealt kitsarööpmelise raudtee Drysviatysse. 1915. aastal sai Dūkštasest alev. 1919. aastal sai alevist vanausuliste kihelkonna keskus. 

Aastatel 1920–1939 kuulus asula Poolale. Sai linnaõigused 1956. aastal. Teise maailmasõja järel tegutsesid alevi ümbruses Leedu metsavennad. Nõukogude perioodil oli linn kohaliku sovhoosi keskasulaks.

## Elanike arv

* 739 (1902)
* 726 (1914)
* 1 076 (1921)
* 1 968 (1959)
* 1 444 (1970)
* 1 500 (1974)

* 1 633 (1979)
* 1 600 (1985)
* 1 193 (1989)
* 1 070 (2001)
* 812 (2015)
* 737 (2020)


2011. aasta rahvaloenduse andmetel oli Dūkštase elanikest leedulasi 65,09%, venelasi 16,89%, poolakaid 11,37% ja valgevenelasi 3,04%.

1921. aasta rahvaloenduse andmetel oli Dūkštase elanikest poolakaid 91,08%, juute 0,65% ja valgevenelasi 0,09%.

## Tuntud elanikke

* Charles Rappoport – Prantsuse ajakirjanik
* Helena Stankiewicz – Poola kirjanik
* Tomasz Zan – Poola sõjaväelane
* Jerzy Turonek – Poola ajaloolane
* Jan Góra – Poola kunstnik

## Viited

## Välislingid

*Poola Kuningriigi geograafiline leksikon
* Linn portaalis vietoves.Lt
Raivo Tamm

**Raivo Tamm** (sündinud 6. mail 1974) on Eesti sõjaväelane, kolonelleitnant. 

Ta oli 5. augustist 1997 kuni 22. augustini 1999 Lahingukooli ülem. Ta juhtis 2006. aastani Kaitsejõudude peastaabi logistikaosakonda ning määrati seejärel Eesti kontingendi ülemaks Afganistanis. 

Aastatel 2009–2010 oli Tamm 1. jalaväebrigaadi ülem.

## Tunnustus
*2001 Eesti Reservohvitseride Kogu Teeneteristi hõberist  
*2004 Kotkaristi V klassi teenetemärk
*2005 Kaitseväe Logistikakeskuse teenetemärk

## Viited
Aedportulak

**Aedportulak** (*Portulaca oleracea* subsp. *sativa*) on portulakiliste sugukonna portulaki perekonda kuuluva hariliku portulaki alamliik. Aedportulak on üheaastaste rohttaimede liik.

## Välimus
Vars 30–50 cm kõrgune, lihakas, harunenud, enamasti lamav. Lehed äraspidimunajad, lihakad, tömbitipulised, paljad. Õied kollased. 

## Kasvatamine
Esineb rohkesti kultuurvorme ja sorte, mis erinevad taime kõrguse ning lehtede suuruse ja värvi poolest. Kasutatakse maitsetaimena ja köögiviljana.
Han Feizi

**Han Fei** (ka Han Fei Zi) ( 韓非; pinyin: Hán Fēi; Wade–Giles: Han Fei) (u 280 (288) – 233 eKr) oli Hiina legistlik ehk seadusekooli filosoof, kes kirjutas  traktaadi "Han Feizi". 

## Elulugu
Erinevalt teistest selleaegsetest kuulsatest filosoofidest kuulus sõdivate riikide ajastul (475–221 eKr) Hani vürstiriigi kuninga perekonnas sündinud Han Fei valitseva aristokraatia hulka. Seetõttu interpreteerisid peale ta tööde kirjutamist neid kohe ta sugulasest Hani kuninga juhendamisel mõned selleaegsed õpetlased. Olles konfutsionistist Xunzi õpilane huvitus ta eelkõige valitsemiskunstist ja uuris põhjalikult varasema legismi klassiku  Shang Yangi töid. Astus Qini riigi valitseja, hilisema Hiina esimese keisri Qin Shi Huangdi teenistuses.  Ühendanult Hiina rajas Qin Shi Huangdi ta õpetusi järgides  militaarse tsentraliseeritud suurriigi, milles reformidega ühtlustati seadused, mõõdud ja kiri ning mille mõned jooned on säilinud tänaseni.  Keisri peanõunik Li Si, samuti Xunzi õpilane, süüdistas Han Feid kakskeelsuses, lasi ta võtta vahi alla ja sundis võtma mürki. 

## Raamat "Han Feizi"
Oma seaduskeskses ametnikeriiki käsitlevas raamatus "Han Feizi"  on ta tuginenud ka "Daodejingile", mida ta interpreteeris kui poliitikale pühendatud teksti ja millele kirjutas ka kommentaari (20 ja 21 peatükk). Han Fei teose võtmemõisteks on "valitsemise tehnika (kunst, oskus)" (shu).

## Viited
 

## Kirjandus
* Burton Watson (1964). *Han Fei Tzu: Basic Writings*. New York: Columbia University Press. ISBN 978-0231086097.

## Välislingid
* Li, Guangcan, "Han Fei". *Encyclopedia of China* (Law Edition), 1st ed.
* Gu, Fang, "Han Fei". *Encyclopedia of China* (Philosophy Edition), 1st ed.
* The complete works of Han Fei Tzu, A classic of Chinese political science. Translator, Wenkui Liao.
* Full text of Han Feizi
Adelberti mäed

**Adelberti mäed** (ka **Adalberti mäed**) on mäeahelik Paapua Uus-Guineas põhja-keskosas Madangi provintsis. 

Kõrgeim tipp on 1716 m. 

Mägedes kasvab vihmamets. Adelberti mäed on kõrge liigirikkusega piirkond, seal leidub palju haruldasi looma- ja taimeliike. Adelberti mägedes on täheldatud üle 700 liigi linde, sealhulgas 38 liiki paradiisilindlasi.

## Viited
Alexander Skutch

**Alexander Frank Skutch** (20. mai 1904 – 12. mai 2004) oli Ameerika Ühendriikide botaanik, ornitoloog ja filosoof.

Alexander Skutch sündis Marylandi osariigis Baltimore'is.  
Ta omandas Johns Hopkinsi ülikoolis doktorikraadi botaanikas. Seejärel töötas ta Jamaicas, Panamas ja Hondurases, huvitus järjest sügavamalt lindudest ning hakkas uurima nende eluviise. Aastal 1941 ostis ta Costa Ricasse talu, kus veetis kogu ülejäänud elu.

Alexander Skutch on kirjutanud üle 40 raamatu ja üle 200 ornitoloogia-alase töö.
Teda peetakse maailma üheks suuremaks ornitoloogiks.
Alex Ferguson

**Sir Alexander Chapman Ferguson** (sündinud 31. detsembril 1941 Glasgow's) on endine šoti jalgpallitreener ja jalgpallur.

Aastatel 1986–2013 oli Alex Ferguson jalgpalliklubi Manchester United FC peatreener. Varem töötas ta peatreenerina klubides East Stirlingshire FC, St. Mirren FC, Aberdeen FC ja ka Šotimaa jalgpallikoondises. 19. detsembril 2010 täitus tal 24 aastat Manchester Unitedis ning temast sai klubi staažikaim peatreener (varem oli rekord Matt Busby käes).

1999. aastal löödi ta rüütliks.
Ibis

**Ibis** on Briti ornitoloogiaühingu ajakiri. See ilmub alates 1859. aastast.

Ajakirja asutas Philip Sclater.

Ajakirjas kirjutatakse lindude ökoloogiast, kaitsest, käitumisest, paleontoloogiast ja taksonoomiast.

Ajakirja avaldatakse neli korda aastas nii trükis kui ka veebis. Arengumaade asutused saavad veebiväljaannet lugeda tasuta.
Foja mäed

**Foja mäed** (*Pegunungan Foja*) on mäeahelik Uus-Guinea saare põhjarannikul Indoneesia Lääne-Paapua provintsis, Mamberamo jõest põhjas.

Kõrgeim tipp on 2193 m. Foja mäed on raskesti ligipääsetavad. 2005. aastal leidis ameerika loodusteadlaste ekspeditsioon Foja mägedest mitmeid teadusele uusi looma- ja taimeliike.
Philip Sclater

**Philip Lutley Sclater** (4. november 1829 – 27. juuni 1913) oli inglise jurist ja zooloog.

Ta avaldas 1858. aastal väljaandes Proceedings of the Linnean Society töö, milles tuli välja ideega kuuest zoogeograafilisest riikkonnast: Palearktis, Afrotroopiline, Indo-Malai, Australaasia, Nearktis ja Neotroopiline. See jaotus on kasutusel ka tänapäeval.

Philip Sclater oli Briti ornitoloogiaühingu ajakirja The Ibis asutaja ja toimetaja.
Ürt

**Ürt** (ladina *herba*, lühendatult **hb**) on farmaatsias ravimtaime maapealne osa. Selle hulka arvatakse kogu vars lehtede ja õitega või pikk õitsev ladvaosa. 

## Vaata ka
*Ürtide loend

## Viited
Melanie Kukk

**Melanie Kukk** (kuni 1924 **Melanie Kuljus**; hilisema nimega **Lola-Eha Rahamägi**; 1. august 1903 Aseri – 1. juuli 2000 Burbank, Los Angelese maakond, California) oli eesti kunstnik.

## Elulugu
Alg- ja keskhariduse omandas ta Lenderi, Rakvere Eesti Tütarlaste ja Tallinna Linna 2. Tütarlaste Gümnaasiumis, mille lõpetas aastal 1921. 

Edasi jätkas ta õpinguid August Janseni ateljees ja Ants Laikmaa kunstistuudios, kus töötas rida aastaid. Tema peamine loomežanr oli portreemaal. Ta oli E.E.L.K. mälestuslehtede ja kaunistuste komisjoni liige.

Ta õppis ka tšellomängu.

Piiskop Hugo Bernhard Rahamäe abikaasana küüditati ta pärast mehe arreteerimist Kirovi oblastisse, kust ta vabanes oktoobris 1956. Varsti pärast Eestisse naasmist maalis ta Iisaku kiriku kantsli külgedel olevad pildid. 

1963. aastal tekkis tal võimalus minna külla õele Ameerika Ühendriikidesse. Ta otsustas jäädagi sinna, elama hakkas ta poeg Jaak Kuke juures. Ka Ameerikas tegeles ta maalimisega.

## Raamat
*Lola Rahamägi-Kukk. "Ja mõtted rändavad...". Luuletused, autori illustratsioonid. Santa Ana 1982
*Lola Rahamägi-Kukk. "Ja mõtted rändavad edasi...". Luuletused, autori illustratsioonid. Santa Ana 1984

## Isiklikku
Tema vend oli kauaaegne Iisaku koguduse pastor Voldemar Kuljus.

Ta oli aastatel 1924–1933 abielus Eesti Evangeeliumi Luteriusu Kiriku piiskopi Jakob Kukega. Abielust sündis kolm poega: Jaak (1925–2016), Nathan (1926–2021) ja Adam (1929–1989).

Aastatel 1940–1941 oli ta abielus piiskop Hugo Bernhard Rahamäega.

## Viited

## Kirjandus
*Rein Neggo. "Lola Rahamägi. In memoriam". // Vaba Eesti Sõna nr 30, 27. juuli 2000. Lk 11
*"Vigade parandusi". // Vaba Eesti Sõna nr 35, 31. august 2000. Lk 10

## Välislingid
*Lola-Eha Rahamägi. Eesti kommunismiohvrid 1940–1991
*EELK Iisaku kiriku kantsel Kultuurimälestiste riiklikus registris
*Sirje Simson. "Ristikandev Jeesus Iisaku kiriku kantslil" – Eesti Kirik, 14. aprill 2003
*Sirje Semm. "Jaak Kukk: Hinge ja südame poolest oleks ma ammu Eestis" – Eesti Kirik, 4. juuni 2003
Reinhold Beseler

**Reinhold Beseler** (umbes 1500 Tallinnas – 17. veebruaril 1554 Tallinnas oli Eesti vaimulik.

Talle kui Oleviste koguduse kaplanile on esimest korda palka makstud septembris 1537, oli Oleviste koguduse kaplan veel aastal 1539. Aastast 1541 nimetati ta Oleviste kihelkonna eesti pastorina *(undeutsche predicant)* Püha Vaimu koguduses. 7. augustil 1549 võttis osa preestritelaeka asutamisest, märgitud Püha Vaimu koguduse pastorina *(Pastor barbororum ad s. Spiritum)*.

Olles Tallinna Püha Vaimu koguduses pastor Johann Koelli ametijärglane, jätkas ta eestikeelsete vaimulike trükiste koostamist. Aastal 1546 võttis ta kostile vaese eesti koolipoisi, kalakaupmehe poja Hans Susi, kes aastal 1547 hakkas evangeeliume ja lauluraamatut eesti keelde tõlkima. Pärast Hans Susi surma aastal 1549 tegeles Beseler ise lauluraamatu käsikirjaga, kuid surm katkestas ka tema töö. Käsikirja saatusest ei ole midagi teada.

## Viited
Paindpuulind

**Paindpuulind** (*Hypocolius ampelinus*) on värvuliste seltsi paindpuulindlaste sugukonna ainus liik.

## Levik
Paindpuulind on levinud Iraagis, Iraanis, vähem Pakistanis ja Türkmenistanis.
Ta on rändlind ja talvitab peamiselt Araabia poolsaarel Pärsia lahe rannikul ja Punase mere rannikul, ka Loode-Indias. Paindpuulindu on kohatud ka Kirde-Aafrikas, Türgis ja Iisraelis.

## Välimus
Paindpuulind on hallõgija suurune lind, pikkusega umbes 23 cm. Välimuselt sarnaneb ta siidisaba, õgija ja bülbüliga. 

Sulestik on peamiselt liivhall. Saba on pikk, tiivad lühikesed ja peas on lühike tutt. Isaslinnul on must näolaik, mis ulatub kitsa vöödina kuklale, tal on mustad, laialt valgete tippudega labahoosuled ja lai must tipuvööt sabal.
Emaslinnul näolaik puudub, tema labahoosuled on hallikad, väikeste mustade tippudega.
Paindpuulinnud tegutsevad enamasti salkades.

## Elupaik
Paindpuulind asustab peamiselt jõeorgude põõsastikke, datlipalmiistandusi ja aedu.

## Pesitsemine
Paindpuulind pesitseb väikeste seltsingutena peamiselt Tigrise ja Eufrati jõeorgudes ja Lõuna-Iraani rannikutasandikel. 
Mõlemad vanalinnud rajavad pesa varjatud kohta palmi või mõne teise puu otsa. Pesa on suhteliselt suur, koosneb oksaraagudest ning on vooderdatud lehtede ja taimekiudude, mõnikord ka karvadega.
Kurnas on kolm kuni viis, tavaliselt neli muna, mida mõlemad vanemad hauvad umbes kaks nädalat, ning mõlemad toidavad ka poegi.  
Paindpuulind pesitseb tavaliselt kaks korda suve jooksul.

## Toitumine
Paindpuulind toitub peamiselt puuviljadest ja marjadest, vähem putukatest. Valdavas osas levilast on tema põhitoiduks tugeva paindpuu (*Salvadora persica*) marjad.

## Viited

## Kirjandus
*Perrins, C. (ed.) *The Princeton Encyclopedia of Birds*. Princeton University Press, 2003
*Hoyo, J., et al. *Handbook of the Birds of the World*, vol. 10
Võimlemine

**Võimlemine** on spordiala, mis arendab füüsilist jõudu, koordinatsiooni, kiirust, painduvust ja graatsiat.

Võimlemist edendab ja võimlemisalade võistlusi korraldab Rahvusvaheline Võimlemisliit (FIG).

FIG-i tunnustatud võimlemisalad on riistvõimlemine ehk sportvõimlemine, iluvõimlemine, sportaeroobika, sportakrobaatika, trampoliinvõimlemine ehk batuudihüpped, *[[tumbling]]* ja parkuur. Riistvõimlemine, iluvõimlemine ja trampoliinvõimlemine kuuluvad suveolümpiamängude võistluskavva. Mõnda ala (nt rühmvõimlemine) FIG ei tunnusta.

## Eesti võimlemine
Eestis tegutseb Eesti Võimlemisliit.

Eesti NSV ajal tegutsesid Eesti NSV iluvõimlemise föderatsioon ja Eesti NSV sportvõimlemise föderatsioon.

## Vaata ka
*Võimlemine 2008. aasta suveolümpiamängudel
*Aeroobika

## Välislingid

*FIG koduleht
*Eesti Võimlemisliit
Jüri Liivas

**Jüri Liivas** (5. november 1889 Kabala, Raplamaa – 5. mai 1938 Leningrad) oli eesti kommunistlik poliitik.

Ta oli 1921. aasta Kommunistlikkude tööliste nimekirja järgi Tallinna Linnavolikogu liige.

Ta oli ajalehe Rõhutute Hääl vastutav toimetaja. Mõisteti 1922. aastal kolmeks aastaks vangi, vahetati NSV Liitu. 

Ta arreteeriti ja hukati Leningradis nõukogude poliitiliste repressioonide käigus. 

## Välislingid
*geni.com
Sticky & Sweet Tour

**Sticky & Sweet Tour** oli ameerika laulja Madonna kaheksas kontserditurnee, mis reklaamis albumit "Hard Candy".

Turnee toimumine kinnitati 2008. aasta veebruaris. Madonna pidi algselt ka Austraalias esinema, aga kontserdid jäid rahaliste probleemide tõttu ära. Pärast turnee lõppu 2008. aastal teatas Madonna, et teeb 2009. aastal ka teise – Euroopa etapi. 

Teise etapi ajal toimus Marseilles Stade Vélodromel lavavaring, milles hukkusid kaks seda ehitanud töölist.

Kokku käis Madonnat vaatamas 3,5 miljonit fänni 32 riigist.

See on aegade suurima summa sisse toonud sooloartisti kontserditurnee. See teenis kokku 408 miljonit USA dollarit.

## Kava

## Turnee kontserdid
Kiwirrkurra

**Kiwirrkurra** on asula Austraalias Lääne-Austraalia osariigis Gibsoni kõrbes. See asub 150 km Kintorest lääne pool ja 700 km kaugusel Alice Springsist. Kiwirrkurrat peetakse üheks Austraalia eraldatuimaks asulaks.

Kiwirrkurra rajasid oma põlistele maadele pintupi aborigeenid 1983. aastal. Asulas elavad mitmed tuntud kunstnikud. 

2000 ja 2001 tabasid piirkonda ebatavaliselt tugevad vihmasajud, mis põhjustasid üleujutuse ja asula 170 elanikku tuli evakueerida. 2002. aasta lõpuks olid elanikud Kiwirrkurrasse naasnud.

2009. aasta gripipandeemia ajal oli Austraalia esimene gripiohver Kiwirrkurras elanud 26-aastane pintupi mees, kes suri Adelaide kuninglikus haiglas 19. juunil.

Kiwirrkurra elanikele kuulub 2001. aastast maakasutamisõigus (*Native Title*) 42 905 km² suurusele alale, mis asub Mackay järvest läänes.

## Tuntud elanikke
*Anatjari Tjakamarra
*Parara Napaltjarri
*Takariya Napaltjarri

## Viited
Üleminekuaken

**Üleminekuaken** ehk **transferiaken** on jalgpallis periood, mille jooksul võivad jalgpalliklubid registreerida endale uusi mängijaid läbi FIFA. Iga riigi jalgpallialaliit paneb need piirid iseseisvalt. 

Tavaliselt on aastas kaks registreerimisperioodi: esimene toimub pärast hooaja lõppu ja kestab 12 nädalat, teine transferiaken avaneb hooaja jooksul ning ei või ületada 4 nädalat.

Piirangud kehtivad ainult uute mängijate klubisse registreerimiseks. Jalgpalluri üleminek on lubatud ka siis, kui lahkutava klubi alaliidus on transferiaken suletud, kuid uue klubi alaliidus on see avatud. Vabaagente võib klubisse registreerida millal tahes, kuid ta peab olema vaba hiljemalt enne viimase üleminekuakna sulgumist.

## Praegused graafikud

## Vaata ka
*Suurimate jalgpalli üleminekutasude loend

## Viited

## Välislingid
*Üleminekuakna kalender (inglise keeles)
Erkki Tuomioja

**Erkki Sakari Tuomioja** (sündinud 1. juulil 1946 Helsingis) on Soome poliitik. Ta oli Soome välisminister 2000–2007 ja uuesti 22. juunist 2011 kuni 29. maini 2015.

Ta lõpetas 1971. aastal Helsingi Ülikooli politoloogia ja 1974. aastal Helsingi kaubanduskõrgkooli majandusteaduse erialal. Aastal 1996 sai ta riigiteaduse doktori kraadi.

Erkki Tuomioja kuulub Soome Sotsiaaldemokraatlikku Parteisse. Ta on olnud Eduskunna liige aastatel 1970–1979 ja alates 1991. aastast.

15. aprillist 1999 kuni 25. veebruarini 2000 oli ta kaubandus- ja tööstusminister ning seejärel kuni 19. aprillini 2007 välisminister. Uuesti sai ta välisministriks 22. juunil 2011.

2008. aastal oli Erkki Tuomioja Põhjamaade Nõukogu president.

## Eesti keeles ilmunud raamatud
*"Õrnroosa. Hella Wuolijoe ja Salme Dutti elu revolutsiooni teenistuses". Tõlkinud Riina Jesmin, Varrak, Tallinn 2006  
*"Jaan Tõnisson ja Eesti iseseisvus". Tõlkinud Kadri Jaanits ja Katrin Kurmiste, Varrak, Tallinn 2011

## Tunnustus
* 2006 – Tieto-Finlandia

## Isiklikku
Tema isa oli Soome peaminister Sakari Tuomioja ning emapoolne vanaema kirjanik Hella Wuolijoki, sündinud Murrik. Vanatädi Salme Dutt, sündinud Murrik. Salme Dutti abikaasa Rajani Palme Dutti kaudu oli ta Olof Palme sugulane.

## Välislingid
* Tutvustus Eduskunna lehel
* Matti Maasikas, Esimene ja loodetavasti mitte viimane Jaan Tõnissoni biograafia – Sirp 14. jaanuar 2011
* Sirje Olesk, "Jaan Tõnisson soomlase käsitluses" (raamatu "Jaan Tõnisson ja Viron itsenäisyys" arvustus) – Keel ja Kirjandus 2011, nr 1, lk 63–65
* Rein Veidemann, "Ühe kroonimata kuninga saatus" (raamatu "Jaan Tõnisson ja eesti iseseisvus" arvustus) – Postimees 9. aprill 2011 
* Aivar Kull, "Soomlane kujutab eesti suurmeest vaoshoitult" (raamatu "Jaan Tõnisson ja eesti iseseisvus" arvustus) – Tartu Postimees, 9. mai 2011
María Elena Walsh

**María Elena Walsh** (1. veebruar 1930 Buenos Aires – 10. jaanuar 2011 Buenos Aires) oli Argentina kirjanik ja muusik.

Tuntud on eelkõige tema lastelaulud ja lasteraamatud. Tema esimesed luuletused ilmusid ajakirjades, kui ta oli 15-aastane, esimese luuleraamatu andis ta välja 17-aastaselt. Aastatel 1948–1956 elas ta USA-s ja Pariisis. 

María Elena Walsh oli üks vähestest kunstnikest, kes julges diktatuuri kritiseerida. Varjatud poliitilist sõnumit püüti leida isegi tema lastelauludest.

Temalt ilmus umbes 40 teost. Nende seas oli luulet ja proosat nii lastele kui ka täiskasvanutele; näidendeid ja stsenaariume.

## Välislingid
* Järelehüüe, ABC News
Mudavool

**Mudavool** (ka **suspensioonivool**) on mägedes ja mujal positiivsete pinnavormidega aladel tekkiv pinnase suhteliselt peeneteralisest ainest ja veest koosnev tugev veevool. 

Mudavoolu põhjuseks võivad olla tugevad vihmasajud või kiire lume sulamine. Kui peeneteralise aine peale kannab mudavool ka jämedateralist ainet (kive, rahne), nimetatakse seda rusuvooluks. Vulkaanipurske tagajärjel liustiku sulamisel tekkivat mudavoolu nimetatakse lahaariks.

## Vaata ka
*Settevool
*Rusuvool
*Lahaar
Tartu Rahu Põlistamise Selts

**Tartu Rahu Põlistamise Selts** (**TRPS**) oli selts, mis tegutses Eestis. 

Selts loodi 12. märtsil 2005 Tallinna Eesti Majas. Asutajaliikmeid oli 19, esimeheks aastatel 2005–2008 Frits-Allan Suurkask, alates aastast 2009 Henn Põlluaas. Seltsi tegevus taastati 30. detsembril 2015 ja lõpetati 6. detsembril 2024. 
Seltsi viimane esimees oli Osvald Sasko (snd 1939). 

Tartu Rahu Põlistamise Selts on koos Konservatiivse Rahvaerakonna ja Vabaduspartei – Põllumeeste Koguga korraldanud Tartu rahu aastapäevadel Tartus tõrvikurongkäike Vabadussõja võidu ja rahulepingu sõlmimise tähistamiseks. 2018. aastal saatis selts kirja Konstantinoopoli patriarh Bartholomeos I-le ettepanekuga, et õigeusu kogudused üle maailma võiksid aastas ühel päeval palvetada setode õiguse eest terviklikule kodumaale. 

## Viited
Victor Hehn

**Victor Amadeus** **Hehn** (8. oktoober 1813 Tartu – 21. märts 1890 Berliin) oli baltisaksa kultuuriajaloolane.

Ta oli 1846–1851 Tartu Ülikooli saksa keele lektor. 1851 pagendati ta Tulasse.

Ta elas alates 1855. aastast Peterburis, ning alates 1873. aastast Berliinis.

1888. aastal nimetati ta Tartu Ülikooli audoktoriks.

Victor Hehni vanaisa oli Johann Martin Hehn.

## Teosed
*1870. *Kulturpflanzen und Hausthiere in ihrem Übergang aus Asien nach Griechenland und Italien sowie das übrige Europa: Historisch-linguistische Skizzen*. Berlin.
*1892. *De moribus Ruthenorum*. Stuttgart.

## Viited


## Välislingid
*
Kurier Wileński

**Kurier Wileński** (Vilniuse Kuller) on Leedu pealinnas Vilniuses ilmuv poolakeelne ajaleht.

Ajalehe eelkäijaks oli 1953. aasta juulist ilmunud ajaleht **Czerwony Sztandar** (Punalipp), mis sai praeguse nime 1990. aasta veebruaris.

Ajalehe tiraaž on 2500–3500 eksemplari.

## Välislingid

*Ajalehe veebiväljaanne
Alexander Staël von Holstein

**Alexander Wilhelm Staël von Holstein** ([20. detsember 1876/1. jaanuar 1877, Tõstamaa – 16. märts 1937, Peking, Hiina) oli baltisaksa orientalist.

## Järeltulija
Wilhelm Freiherr Staël von Holstein

## Teosed
*Alexander Staël von Holstein, Hermann von Keyserling "India-reisid", Perioodika, 1991, Loomingu Raamatukogu 1991, 9./10
Poolkaitsja

**Poolkaitsja** on jalgpallis mängija, kelle positsioon on tavaliselt kaitsjate ja ründajate vahel.
 
Kõiki poolkaitsjaid kokku nimetatakse **keskväljaks**.

Jalgpalliklubi poolt mängu jooksul kasutatav poolkaitsjate arv sõltub võistkonna mängustiilist ja iga mängija ülesandest. 

Mõned poolkaitsjad mängivad rohkem kaitses, teised ründavad rohkem aega vastaste väravat. Mõnikord on raske vahet teha, kas on tegemist poolkaitsja või ründajaga.

## Poolkaitsjate positsioonid
Eristatakse kaitsvaid poolkaitsjaid, keskpoolkaitsjaid, ründavaid poolkaitsjaid ja äärepoolkaitsjaid.

### Kaitsev poolkaitsja
Kaitsvad poolkaitsjad asendavad tänapäeval varematel aegadel populaarseid vabakaitsjaid. Nad võtavad sisse koha kaitsjatest väljaku keskme pool ning nende ülesandeks on vastase ründemängu kahjustada. 

Peale selle nõutakse neilt sageli osalust mängu ülesehitamisel. Neil peab olema hea väljakutunnetus ja söödutäpsus. Nad peavad kiiresti ära tundma mängusituatsioonid, näiteks kui pall on just saadud ning on võimalik on alustada vasturünnakut. 

Sageli nimetatakse kaitsva poolkaitsja positsiooni positsiooniks number 6. Kuni viimase ajani on kaitsvad poolkaitsjad enamasti kandnud särginumbrit 6. 

### Keskpoolkaitsja
Keskpoolkaitsja on paljudes mänguskeemides kaitsjate ja ründajate vaheline ühenduslüli. Nagu ka kaitsev keskpoolkaitsja, peab ta palli kätte saama, kuid ta peab suutma ka rünnakuid algatada. Peale kaitsvalt poolkaitsjalt nõutavate omaduste peab ta olema väga hea jooksja, sest ta peab tegutsema nii kaitses kui ka ründes. Ta pendeldab sageli ühe karistusala juurest teise juurde, kattes pikki vahemaid.

### Ründav poolkaitsja
Ründav poolkaitsja on ette nähtud väljaku keskelt algavate rünnakute jaoks ning ta täidab sageli rünnaku algataja rolli. Üks tema põhiülesandeid on väravate ettevalmistamine ning ka väravate löömine. Tähtis on ka tema koostöö kaitsva poolkaitsjaga. Ilma koostööta äärtel tekivad lüngad, mida vastane saab hõlpsasti ettelöökideks ära kasutada. Ta mängib sageli vastase karistusalal ja selle lähedal. Enamasti on ta väga hea söötja ning omab väga head väljakutunnetust; need omadused tulenevad sageli väga heast perifeersest nägemisest. Ründav poolkaitsja kannab sageli särginumbrit 10.

### Äärepoolkaitsja

### Ääremängija
Pressburgi rahu

**Pressburgi rahu** (saksa *Preßburger Frieden*, prantsuse *Traité de Presbourg*) sõlmiti 26. detsembril 1805 Prantsuse esimese keisririigi ja Austria keisririigi vahel Pressburgis (nüüdses Bratislava Slovakkias) pärast Austria keisririigi lüüasaamist Ulmi ja Austerlitzi lahingus. 

Vaherahu sõlmiti 4. detsembril ja algasid läbirääkimised. Rahulepingule kirjutasid alla Austria keisririigi poolt Johann I Joseph, Liechtensteini vürst ja Ungari krahv Ignácz Gyulay ning Prantsuse esimese keisririigi poolt Charles Maurice de Talleyrand.

Peale klauslite, millega sõlmiti "rahu ja sõprus" ning Austria keisririigi lahkumine kolmandast koalitsioonist, võttis leping Austria keisririigilt märkimisväärse osa territooriumist. Varem sõlmitud Campo Formio ja Lunéville'i rahu tulemusi kinnitati ning Austria keisririigi valdused Itaalias ja Baieris läksid Prantsuse esimesele keisririigile. Mõned Austria keisririigi valdused Saksamaal läksid Prantsuse esimese keisririigi liitlastele: Baieri kuningriigile, Württembergi kuningriigile ja Badeni kuurvürstiriigile. Austria keisririigi nõuetest nendele riikidele loobuti eranditult. Kõige tuntumad territoriaalsed muudatused puudutasid Tirooli ja Vorarlbergi, mis läksid Baierile, ning Veneetsiat, Istriat ja Dalmaatsiat, mis läksid Itaalia kuningriigile. Augsburg läks Baierile. Väikese kompensatsioonina sai Austria keisririik enda valdusse Salzburgi kuurvürstiriigi.

Leping tegi tõhusa lõpu Pühale Rooma riigile. Franz II loobus Püha Rooma keisri tiitlist ning temast sai Austria keiser. Loodi Reini Liit. Lepingusse lisati ka 40 miljoni frangine hüvitis Prantsuse esimese keisririigi kasuks.

Pilt:Talleyrand-perigord.jpg|Prantsusmaa välisminister de Talleyrand, kes rahu allkirjastas
Pilt:Primatial palace by night.jpg|Hoone, kus rahu sõlmiti
Pilt:Gedenktafel Friede von Pressburg.JPG|Mälestustahvel rahule
Kaitsja (jalgpall)

**Kaitsja** on jalgpallis mängija, kelle põhiline ülesanne on takistada vastaste rünnakuid. On neli tüüpi kaitsjaid: keskkaitsja, äärekaitsja, vabakaitsja (libero) ja *full-back*.
Rudolf Janus

**Rudolf Janus** (vene Рудольф Иванович Янус; 9. aprill 1903 Novo-Estonskoje, Novgorodi kubermang – 31. jaanuar 1966 Sverdlovsk) oli NSV Liidu eksperimentaalfüüsik.

Ta sündis Okulovo kreisis Novo-Estonskoje külas talupidaja perekonnas. Ta õppis kohalikus semstvokoolis ja ministeeriumikoolis. 1918. aastal töötas ta kohaliku kooli õpetajana. 

1925. aastal lõpetas ta Tveri Pedagoogikainstituudi. 

1928. aastal suunati ta end täiendama Leningradi akadeemik Abram Joffe juhitud maailmaklassiga NSV Liidu TA Füüsika-Tehnikainstituuti, kus töötas Jakov Dorfmani laboris. 1932. aastal suunati ta loodavasse NSV Liidu TA Uurali teaduskeskusse Sverdlovskis, kus tegeles magnetdefektoskoopia meetodite loomisega. Tema juhtimisel valmistati raudteerööbaste defektoskoop, mis rongi külge haagituna leiab teel olevad rööbaste vigastused. Selle eest sai ta Teise maailmasõja ajal Stalini preemia. 

Ta oli Uurali magnetoloogide koolkonna rajaja, füüsika-matemaatikadoktor ning professor. Ta on avaldanud 97 uurimust, neist mitmed koos õpilaste, akadeemikute Sergei Vonsovski, Jakov Šuri ja Albrecht Altmaga.
Cyrus Vance

**Cyrus Roberts Vance** (27. märts 1917 Clarksburg – 12. jaanuar 2002 New York) oli Ameerika Ühendriikide poliitik ja jurist, Demokraatliku Partei liige. 

Vance oli Ameerika Ühendriikide riigisekretär Jimmy Carteri valitsuses 1977–1980. Ta lahkus sellelt ametikohalt pärast Iraani pantvangikriisi ebaõnnestunud lahendamist.
Ibrahim Afellay

**Ibrahim Afellay** (sündinud 2. aprillil 1986 Utrechtis) on Maroko päritolu Hollandi jalgpallur, kes mängib poolkaitsjana Hollandi kõrgliiga klubis PSV Eindhoven.

## Klubikarjäär

### PSV
1996. aastal liitus Afellay PSV Eindhoveni noorteakadeemiaga. 

Klubidebüüdi tegi ta 4. veebruaril 2004 KNVB bekeri mängus NAC Breda vastu, kui oli 17-aastane. Oma esimese Eredivisie mängu mängis ta kümme päeva hiljem Twente vastu. 

Afellay mängis Hollandi klubis kaheksa hooaega jooksul 159 kohtumist ja lõi 38 väravat.

### Barcelona
2011. aastal liitus ta Hispaania kõrgliiga klubiga Barcelona. Üleminekusumma oli 3 miljonit eurot. 

Afellay debüteeris Barcelona meeskonnas Athletic Bilbao vastu Hispaania karikavõistlustel. Oma esimese La Liga värava lõi Afellay mängus Malaga vastu hooaja viimasel päeval. 

2011. aasta Meistrite Liiga finaalis Manchester Unitediga vahetati ta sisse 90. minutil. 

#### Schalke (laenul)
21. augustil 2012 anti ta laenuks Saksamaa kõrgliiga klubisse Schalke 04.

#### Olympiakos (laenul)
2014. aasta 10. augustil liitus Afellay laenulepingu alusel Olympiakósega. 

Esimesel hooajal Kreekas võitis ta nii liiga kui ka karikavõistlused.

### Stoke City
2015. aastal liitus Afellay Inglismaa kõrgliiga klubiga Stoke City. 

Ta lõi oma esimese Premier League'i värava 13. veebruaril 2016 mängus Bournemouthi vastu, kui Stoke võitis 3:1.

## Koondisekarjäär
Afellay on Hollandi jalgpallikoondise koosseisus mänginud 2008. ja 2012. aasta Euroopa meistrivõistlustel ning 2010. aasta maailmameistrivõistlustel, kus jõuti finaali, aga kaotati Hispaaniale lisaajal 0:1.

## Saavutused

### Klubi
; PSV
* Eredivisie: 2004–05, 2005–06, 2006–07, 2007–08
* KNVB beker: 2004–05
* Johan Cruijff Schaal: 2008
; Barcelona
* La Liga: 2010–11
* Copa del Rey: 2011–12
* Hispaania superkarikas: 2011, 2013
* UEFA Meistrite Liiga: 2010–11
* Euroopa superkarikas: 2011
* Jalgpalliklubide maailmameistrivõistlused: 2011
; Olympiakos
* Kreeka meister: 2014–15
* Kreeka karikas: 2014–15

### Rahvuskoondis
;Holland
* Hõbemedalist 
** Jalgpalli maailmameistrivõistlused: 2010

## Viited

## Välislingid
Kaitsja (sport)

**Kaitsja** on võistkonniti mängitavas spordimängus mängija, kelle põhiline ülesanne on takistada vastaste rünnakuid.

## Vaata ka
*Kaitsja (jalgpall)
*Kaitsja (jäähoki)
*Ründaja
*Väravavaht
Arsenal

**Arsenal** on sõjaväe ettevõte sõjavarustuse valmistamiseks, hooldamiseks ja  hoidmiseks.

## Vaata ka

* Veneetsia arsenal (*Storia dell'Arsenale)
Sonkajärvi vald

**Sonkajärvi** on vald Soomes Põhja-Savo maakonnas. Vald asutati 1922. aastal. Naabervallad on Iisalmi linn, Kajaani linn, Lapinlahti, Rautavaara, Sotkamo vald, ja Vieremä.

Sonkajärvi asub umbes 74 km kaugusel Kajaanist ja 105 km kaugusel Kuopiost.

## Külad
Aittokoski, Haajaissydänmaa, Haapajärven Sydänmaa, Harva, Hernejärvi, Jyrkkä, Kaarakkala, Kalliomäki, Kalliosuo, Kainuunmäki, Kauppilanmäki, Kilpisaari, Koirakoski, Kukkopuro, Laaka, Mansikkavirta, Muuraisjärvi, Oinasjärvi, Paisua, Petäjäjärvi, Petäys, Päsmäri, Rutakko, Ryhälänmäki, Savonvirta, Sonkajärvi, Sonkakoski, Sukeva, Sälevä, Toivakko, Ulmala, Uuraa, Vehmasjärvi, Viitaa ja Vänninmäki.

## Viited

## Välislingid
* Sonkajärvi valla koduleht
Koffi Ndri Romaric

**Christian Koffi Ndri** (enam tuntud kui **Romaric **; sündinud 4. juunil 1983 Abidjanis) on Elevandiluuranniku jalgpallikoondise endine poolkaitsja.
Arouna Koné

**Arouna Koné** (sündinud 11. novembril 1983 Anyamas) on endine Elevandiluuranniku jalgpallur (ründaja).

Debüüdi Elevandiluuranniku rahvuskoondises tegi Koné 2004. aasta märtsil mängus Tuneesia vastu.

Esimese värava lõi ta rahvuskoondises 8. oktoobril 2006 Aafrika rahvaste karikavõistluste valikmängus Gaboni vastu. Koné lõi mängus kokku kolm väravat ja Elevandilurannik sai 5:0 võidu.

Rahvuskoondises mängis ta aastatel 2004–2013 kokku 39 korda ja lõi üheksa väravat.

## Saavutused
;PSV
*Eredivisie: 2005–06, 2006–07
;Wigan Athletic
*FA Cup: 2012–13
;Sivasspor
*Türgi karikas: 2021–22

## Välislingid

↓
Salomon Kalou

**Salomon Armand Magloire Kalou** (sündinud 5. augustil 1985 Oumés) on Elevandiluuranniku jalgpallur. Kaloud kasutatakse ründajana, aga ta mängib tihti ka vasakul äärel, kust saab mugavalt parema jalaga lüüa.

Aastatel 2003–2006 mängis Kalou Hollandi klubis Rotterdami Feyenoord. Hooajal 2004–2005 valiti ta Hollandi kõrgliiga hooaja parimaks noormängijaks. Aastatel 2006–2012 mängis ta Londoni Chelseas, kellega tuli hooajal 2009–2010 Inglismaa meistriks ja hooajal 2011–2012 Meistrite Liiga võitjaks. Aastatel 2014–2020 mängis ta Bundesliga klubis Hertha BSC. 2020. aasta juulis liitus ta Brasiilia kõrgliiga klubiga Botafogo.

## Koondisekarjäär
2005. aastal soovis Kalou saada Hollandi kodakondsust, millega oleks ta saanud esindada Hollandi jalgpallikoondist, kuid ei Hollandi kodakondsust talle ei antud.

Debüüdi Elevandiluuranniku rahvuskoondises tegi Kalou 6. veebruaril 2007 sõprusmängus Guinea vastu. Esimese värava lõi ta rahvuskoondises 21. märtsil sõprusmängus Mauritiuse vastu.

2008. aasta Aafrika rahvaste karikavõistluste esimeses alagrupimängus 21. jaanuaril lõi ta värava Nigeeriale. 3. veebruaril toimunud veerandfinaalmängus Guinea vastu lõi Kalou kaks väravat. Elevandiluurannik jäi turniiril lõpuks neljandaks, kui kolmanda koha mängus kaotati Ghanale.

2010. aasta maailmameistrivõistluste viimases alagrupimängus 25. juunil lõi ta värava Põhja-Koreale.

2012. aasta Aafrika rahvaste karikavõistluste teises alagrupimängus 26. jaanuaril lõi ta värava Burkina Fasole. Elevandiluurannik jõudis finaali, kus penaltiseeris kaotati Sambiale.

2015. aasta Aafrika rahvaste karikavõistlustel tuli ta Elevandiluuranniku koondisega Aafrika meistriks.

Ta kuulus Elevandiluuranniku koondisse veel ka 2010., 2013. ja 2017. aasta Aafrika rahvaste karikavõistlustel ning 2014. aasta maailmameistrivõistlustel. 2008. aasta suveolümpiamängude jalgpalliturniiril kuulus ta Elevandiluuranniku olümpiakoondisse.

Kalou teatas koondisekarjääri lõpetamisest 2017. aasta jaanuaris.

## Saavutused
### Chelsea
*Inglismaa meister (1): 2009–10
*FA Cup (4): 2006–07, 2008–09, 2009–10, 2011–12
*Football League Cup (1): 2006–07
*FA Community Shield (1): 2009
* UEFA Meistrite Liiga (1): 2011–2012

## Viited

## Välislingid
Kolo Touré

**Kolo Habib Touré** (sündinud 19. märtsil 1981 Bouakés) on endine Elevandiluuranniku jalgpallur.

Touré mängis kolmes Inglismaa klubis: Arsenalis (2002–2009), Manchester Citys (2009–2013) ja Liverpoolis (2013–2016). Hooajal 2003–2004 tuli ta Inglismaa meistriks Arsenaliga ja hooajal 2011–2012 Manchester Cityga. Karjääri lõpetas ta 2017. aastal Celticus.

Touré mängis Elevandiluuranniku rahvuskoondises aastatel 2000–2015. Ta pidas koondises kokku 119 mängu ja on sellega mängude arvult koondise kõigi aegade teine mängija.

## Koondisekarjäär
Debüüdi Elevandiluuranniku rahvuskoondises tegi Touré 2000. aasta aprillis mängus Rwanda vastu. Esimese värava lõi ta rahvuskoondises 28. aprillil 2004 sõprusmängus Guinea vastu.

Ta kuulus Elevandiluuranniku koondisse 2006. aasta maailmameistrivõistlustel, kus ta pääses platsile kahes esimeses alagrupimängus.

2010. aasta maailmameistrivõistlustel kuulus ta algkoosseisus kõigis kolmes alagrupimängus. Esimeses alagrupimängus oli ta meeskonna kapten.

2014. aasta maailmameistrivõistlustel pääses ta platsile ainult viimases alagrupimängus Kreeka vastu.

2015. aasta Aafrika rahvaste karikavõistlustel tuli ta koondisega Aafrika meistriks ning valiti turniiri sümboolsesse koosseisu. Ta kuulus Elevandiluuranniku koondisse veel ka 2002., 2008., 2012. ja 2013. aasta Aafrika rahvaste karikavõistlustel.

Ta teatas koondisekarjääri lõpetamisest 2015. aasta veebruaris.

## Isiklikku
Tema vennad Yaya Touré ja Ibrahim Touré on samuti jalgpallurid.

## Saavutused
;Arsenal
*Premier League: 2003–04
*FA Cup: 2002–03, 2004–05
*FA Community Shield: 2002, 2004
;Manchester City
*Premier League: 2011–12
;Celtic
*Scottish Premiership: 2016-17
*Scottish League Cup: 2016–17

## Välislingid
Yaya Touré

**Gnégnéri Yaya Touré **(sündinud 13. mail 1983 Bouakés) on endine Elevandiluuranniku jalgpallur (poolkaitsja).

Klubikarjääri jooksul mängis ta muuhulgas sellistes klubides nagu Monaco, Barcelona ja Manchester City.

Touré valiti 2011., 2012., 2013. ja 2014. aastal Aafrika aasta jalgpalluriks.

2021. aastal alustas ta tööd Ukraina klubi Donetski Olimpiki abitreenerina.

## Klubikarjäär

### Varajased klubid
Yaya mängis oma karjääri algusaastatel Belgia klubis Beveren ja Ukraina klubis Metalurg Donetsk.

### Olympiakós
2005. aastal siirdus ta mängima Olympiakósse. Ta mängis klubi meeskonnas Kreeka liigas 26 mängu ja lõi kolm väravat.

### Barcelona
Touré liitus 2007. aastal 10 miljoni euro eest Barcelonaga ja tegi debüüdi 26. augustil Racing de Santanderi vastu. 

Ta võitis Barcelonaga 2008–09 hooajal La Liga, Copa del Rey ja Meistrite Liiga. 

2009. aasta Meistrite Liiga finaalis Manchester Unitedi vastu mängis ta keskkaitsjana.

### Manchester City
Yaya liitus 2010. aastal Premier League'i klubiga Manchester City ja mängis seal kuni 2018. aastani.

Ta aitas klubil võita seitse karikat, nende seas kolm Premier League'i võitu.

### Qingdao Huanghai
Touré klubikarjääri viimaseks klubiks jäi Hiina klubi Qingdao Huanghai, kellega ta võitis 2019. aastal Hiina esiliiga.

## Koondisekarjäär
Yaya Touré tegi oma koondisedebüüdi 2004. aastal ja oli selle ajast koondise regulaarne liige. 2014. aastal, pärast Didier Drogba koondisekarjääri lõppu, nimetati Touré koondise kapteniks.

Touré esindas Elevandiluurannikut kuutel Aafrika rahvaste karikavõistlustel (2006, 2008, 2010, 2012, 2013, 2015) 

Ta võitis koondisega 2015. aasta Aafrika rahvaste karikavõistlused. Lisaks valiti ta turniiri sümboolsesse koosseisu.

Koondisekarjääri lõpetamisest teatas ta 2016. aasta septembris.

## Saavutused

### Klubi
;ASEC Mimosas
* Ligue 1: 2001
;Olympiakós
* Kreeka Super League: 2005–06
* Kreeka karikas: 2005–06
;Barcelona
* La Liga: 2008–09, 2009–10
* Copa del Rey: 2008–09
* Hispaania superkarikas: 2009
* UEFA Meistrite Liiga: 2008–09
* Euroopa superkarikas: 2009
* Jalgpalliklubide maailmameistrivõistlused: 2009
;Manchester City
* Premier League: 2011–12, 2013–14, 2017–18
* FA Cup: 2010–11
* Football League Cup: 2013–14, 2015–16
* FA Community Shield: 2012
;Qingdao Huanghai
*China League One: 2019

### Rahvuskoondis
;Elevandiluurannik
* Aafrika rahvaste karikavõistlused: 2015

## Isiklikku
Tema vend Kolo Touré on samuti jalgpallur.

## Viited

## Välislingid
Ángel Di María

**Ángel Fabián Di María Hernández** (sündinud 14. veebruaril 1988 Rosarios Santa Fe provintsis) on Argentina jalgpallur, kes mängib poolkaitsjana Portugali kõrgliiga klubis Lissaboni Benfica ja Argentina jalgpallikoondises.

## Klubikarjäär
Aastatel 2007–2010 mängis Di María Lissaboni klubis Benfica.

2010. aastal siirdus ta 25 miljoni euro eest Madridi Reali. 

Madridi klubis mängis Di Maria 2014. aastani ning tuli klubiga korra Hispaania meistriks ja Meistrite Liiga võitjaks, samuti võitis ka kaks korda Hispaania karika.

Hooajal 2014–15 mängis ta Inglismaal Premier League'i klubis Manchester United. 

Juba järgmisel hooajal liitus ta Paris Saint-Germainiga. Suvel 2023 tema leping PSG-ga lõppes ning ta sõlmis uue lepingu kunagise koduklubi Benficaga.

## Koondisekarjäär
### Noortekoondised
Di María kuulus Argentina noortekoondisse 2007. aasta Lõuna-Ameerika alla 20-aastaste meistrivõistlustel, kus ta lõi kaks väravat. 

Samal aastal kuulus ta Argentin meeskonda ka juunioride maailmameistrivõistlustel, kus ta lõi kokku kolm väravat ja tuli koondisega maailmameistriks.

Di María lõi Argentina olümpiakoondise võiduvärava 2008. aasta olümpiamängude finaalmängus Nigeeriaga, mäng lõppes 1:0. 

### Täiskasvanute koondis
Debüüdi Argentina täiskasvanute koondises tegi ta 6. septembril 2008 sõprusmängus Paraguayga. Esimese värava lõi ta 24. mail 2010 sõprusmängus Kanada vastu. 

2011. aasta Copa América viimases alagrupimängus 11. juulil lõi ta värava Costa Rica vastu. 

2014. aasta maailmameistrivõistlustel viis ta 1. juulil veerandfinaalimängus Argentina võidule Šveitsi üle, lüües lisaaja lõpus mängu ainsa värava Lionel Messi resultatiivset söödust. Argentina koondis sai maailmameistrivõistlustelt hõbemedali, kaotades finaalis Saksamaale.

2015. aasta Copa América poolfinaalis 30. juunil lõi ta Paraguay vastu kaks väravat.

2016. aasta Copa América Centenario lõi ta esimeses alagrupimängus 6. juunil värava Tšiili vastu.

2018. aasta maailmameistrivõistluste kaheksandikfinaalis lõi ta värava Prantsusmaa vastu, kuid Argentina kaotas lõpuks mängu 3:4 ja langes konkurentsist.

## Saavutused
### Meeskondlikud
;Benfica
*Primeira Liga: 2009–10
*Taça da Liga: 2008–09, 2009–10
;Madridi Real
*La Liga: 2011–12
*Copa del Rey: 2010–11, 2013–14
*Hispaania superkarikas: 2012
*UEFA Meistrite Liiga: 2013–14
*UEFA Superkarikas: 2014
;Paris Saint-Germain
*Ligue 1: 2015–16, 2017–18, 2018–19
*Coupe de France: 2015–16, 2016–17, 2017–18
*Coupe de la Ligue: 2015–16, 2016–17, 2017–18
*Trophée des Champions: 2016, 2018, 2019
;Argentina
*Olümpiamängud: 2008

## Viited

## Välislingid
Clarki Ülikool

**Clarki Ülikool** (*Clark University*) on ülikool, mis asub Worcesteri linnas Massachusettsi osariigis Ameerika Ühendriikides. Ülikool loodi 1887. aastal.

## Välislingid
*Clarki Ülikooli koduleht
Worcester (Massachusetts)

**Worcester** [  ] on linn Massachusettsi osariigis Ameerika Ühendriikides, Worcesteri maakonna keskus.

Worcesteris asub läänepoolkera esimene Armeenia kirik Meie Lunastaja Kirik, Clarki Ülikool, samuti Massachusettsi Ülikooli Meditsiinikool.
Romaric

**Romaric** (6. sajandi lõpp – 7. sajandi keskpaik, traditsiooniline surma-aasta 653) oli aadlik, kes elas Austraasias. Ta on katoliku pühak.

Kuninganna Brunhilde laskis tappa tema isa, jättes ta ilma ka maast. Romaric rändas kodutult ringi.

Hiljem oli ta pfaltskrahv Merovingide dünastiast kuninga Theudebert II õukonnas. 

Kui ta oli Frangi riigi kuninga Chlothar II jõukas õukondlane, kellel oli palju pärisorje, sai ta püha Amé mõjul pühendunud kristlaseks. Ta laskis pärisorjad vabaks. Ta hakkas järgima püha Columbanust, preestrit ja usujuhti, kes tegutses Luxeuil' kloostris ja jutlustas kloostrite rajamist kogu Frangi riigis. Kui Romaric astus sellesse kloostrisse, pöeti mungaks ka tema vabaks lastud pärisorje. Columbanuse mõjul ja püha Eustace'i heakskiidul rajas Romaric 620 koos oma sõbra püha Améga mees- ja naiskloostri, mis hiljem sai nimeks Remiremonti klooster (*Romarici Mons*). See klooster rajati Romaricile kuuluvale maale Habendumisse (Vosges), kui ta oli pfaltskrahv. 

Esimene abt oli püha Amé, kuid peagi sai abtiks püha Romaric, kes täitis neid kohustusi 30 aasta jooksul kuni surmani. Üks esimesi munki Remiremonti kloostris oli Romarici sõber püha Arnulf Metzist, kes suri umbes 629 kloostri lähedal eraklas. Sellesse kloostrisse asusid ka püha Romarici tütred Azeltruda ja Zeberga, tütretütar Gebetruda ning tütrepoeg Adelphus.

Veidi aega enne surma sai Romaric teada, et tema vana sõbra Pippin Vanema poeg kavatseb noore printsi Dagobert II võimust ilma jätta. Ta läks Metzi, noomis Grimoaldi ning hoiatas teda toetanud aadlikke. Ta kuulati rahulikult ära ja saadeti kloostrisse tagasi. Kolme päeva pärast ta suri. 

Romarici kuulutas 3. detsembril 1049 pühakuks Leo IX. Tema mälestuspäev on 10. või 8. detsember.

Tema elust on kirjutanud püha Amé.

## Viited
Sonkajärvi

**Sonkajärvi** ehk **Sonkajärvi kirikuküla** (*Sonkajärven kirkonkylä*) on küla Soomes, Sonkajärvi valla keskus.

Külast põhja poole jääb Sonkajärvi järv, millest idas on Sikkalampi. Kaugemal kirdes on Iso-Kangaslampi ja Pieni Kangaslampi.  

Külast lõuna poole Jämäkkämäkile viib Rutakontie, põhja suunas Sonkakoskile viib Sonkakoskentie, millest Kauppilanrantas hargneb Koivumäentie. Kagu suunas Aittokoskisse viib Aittokoskentie.

Külas on Sonkajärvi kirik.   

## Viited

## Välislingid
*Sonkajärvi foto 1938. aastast
Umberto Boccioni

**Umberto Boccioni** (19. oktoober 1882 Reggio di Calabria – 17. august 1916) oli itaalia maalikunstnik ja skulptor. 

Nagu futuristidele kohane, kujutas ta oma kunstis liikumist (dünaamikat), kiirust ja tehnoloogiat.

Boccioni õppis alates 1901. aastast Roomas kunstiakadeemia juures olevas koolis Scuola Libera del Nudo. Ta õppis ka Roomas plakatimaalija juures disaini. Koos oma sõbra Gino Severiniga sai ta divisjonistliku kunstniku Giacomo Balla õpilaseks. 1906 õppis ta Pariisis impressionismi ja postimpressionismi. 1906. aasta lõpul ja 1907. aasta alguses õppis ta joonistamist Veneetsia kunstiakadeemias. Milano kunstiühingut Famiglia Artistica külastas ta esimest korda 1901, aga 1907 kolis ta Milanosse ja tutvus seal futuristidega, sealhulgas luuletaja Filippo Tommaso Marinettiga. Hiljem osalesid nad futuristide manifesti kirjutamises ja Boccioni sai futurismi peamiseks teoreetikuks.

1912 külastas Boccioni Pariisis paljude kunstnike ateljeesid ja otsustas pärast seda skulptoriks saada. Selles olid talle eeskujuks Aleksandr Arhipenko, Georges Braque, Constantin Brâncuși, Raymond Duchamp-Villon ja tõenäoliselt Medardo Rosso. 1912 esines ta Pariisis oma maalidega itaalia futuristide näitusel, aga 1913 tuli ta Pariisi tagasi, et näidata oma skulptuure. Kõik tema skulptuurid käsitlesid seda, mida Boccioni oli Pariisis näinud. Boccioni mõjutas kubistlikke skulptoreid, eriti Duchamp-Villoni.

1914 avaldas Boccioni futuristlike maalikunstnike ja skulptorite manifesti "Pittura e scultura futuriste (dinamismo plastico", milles selgitas oma liikumise esteetikat: "Kui impressionistid panevad laua esitama üht kindlat hetke ja allutavad laua elu selle kujutamisele sellel hetkel, siis meie sünteesime iga momendi (aja, koha, vormi ja värvitooni) ning nende abil konstrueerime laua." 1912 osales ta Londonis rühmanäitusel ja 1914 uuesti. Need kaks näitust jätsid paljudele noortele inglise kunstnikele sügava mulje, eriti Christopher Nevinsonile, kes ühines futuristide liikumisega, teised ühinesid Wyndham Lewise juhitava liikumise vortitsismiga, mis oli briti vaste futurismile.

Pärast Itaalia astumist Esimesse maailmasõtta Boccioni mobiliseeriti. Ta määrati Verona lähedal Sortes olevasse suurtükiväeüksusse. 16. augustil 1916 kukkus ta ratsaväe õppusel hobuse seljast maha ja trambiti jalge alla. Järgmisel päeval ta suri 33-aastaselt.

Boccioni oli ateist.

## Galerii

Pilt:'Unique Forms of Continuity in Space', 1913 bronze by Umberto Boccioni.jpg|"Kontinuiteedi unikaalsed vormid ruumis", 1913pronks (on kujutatud Itaalia 20-sendisel euromündil). New Yorgi moodsa kunsti muuseum
Pilt:Umberto Boccioni - Self-portrait, oil on canvas, 1905, Metropolitan Museum of Art.jpg|Autoportree, 1905 (õli lõuendil). Metropolitani kunstimuuseum, New York
Pilt:Umberto Boccioni - Visioni simultanee.jpg|"Visioni simultanee", u 1912. Von Der Heydti muuseum, Wuppertal
Madis Melzar

**Madis Melzar** (sündinud 15. septembril 1970) on Eesti politseiametnik.

Ta on 1992. aastal lõpetanud Eesti Politseiakadeemia. Ta on töötanud Paldiski vanemkonstaablina ja Keila konstaablijaoskonna juhina.

Ta oli "Teeme ära!" aktsiooni korraldustoimkonna liige.

2011. aasta Riigikogu valimistel pidi ta kandideerima Rohelise erakonna nimekirjas, kuid loobus.

## Viited
Urmas Hallika

**Urmas Hallika** (sündinud 6. novembril 1973) on Eesti riigiametnik.

Ta on lõpetanud Tartu Ülikooli majandusteaduskonna ja õppinud Tallinna Tehnikaülikooli doktoriõppes.

Alates 1. jaanuarist 2005 kuni 18. juunini 2007 töötas ta Tallinna Linnakantselei arendusdirektorina, seejärel oli Keskkonnaministeeriumi siseauditi osakonna juhataja.

2011. aasta Riigikogu valimistel kandideeris ta Erakonna Eestimaa Rohelised nimekirjas valimisringkonnas nr 7 esinumbrina ja sai 303 häält. Tema valimiskampaanias kasutati Eestis esmakordselt avalikus kohas *[[flashmob]]*'i (26. veebruaril 2011 Narvas, Sillamäel ja Jõhvis samal ajal).

## Viited
M198

**M198** on USA-s valmistatud keskmine veetav välihaubits. See on tänini mitme riigi relvastuses.

## Ajalugu

M198 projekteeriti aastatel 1968–1977. Ta oli ette nähtud Teise maailmasõja aegse haubitsa M114 väljavahetamiseks. Teda toodeti alates 1978 ja ta on relvastuses alates 1979. Kokku on toodetud 1600–1700 eksemplari. M198 tootmine lõpetati 1992, kuid ta on veel mitme riigi relvastuses. On osalenud mitmes sõjas.

M198 järeltulija on kergekaaluline välihaubits M777, mida on juba suurtes kogustes tellitud, kuid mis pole veel täielikult relvastusse jõudnud. 

## Kirjeldus

M198 on traditsioonilise kahehaarse lafetiga. Raua saab keerata ladustamiseks haarade kohale, vähendades nii hõivatavat laopinda. Sel juhul tuleb aga transportimiseks suudmepidur eemaldada. Relva veetakse taktikalise 3-teljelise veoautoga. Õhutranspordiks sobivad mitmesugused kopterid, aga selle saab isegi lennukilt langevarjuga alla visata.

## Taktikalis-tehnilised andmed
 
*Kaliiber: 155 mm
*Raua pikkus: 39 kaliibrit
*Kaal: 7165 kg
*Pikkus: 
**laskeasendis 11,3 m, 
**rännakasendis 12,3 m
*Kõrgus: 1,8 m laskeasendis
*kliirens 330 mm
*Laskekaugus: 
**kildmürsuga M578 22,4 km,
**kildmürsuga M107 18 km 
**reaktiivmürsuga 30 km
*Laskekiirus:
** Maksimaalme: 4 lasku/min
** Jätkuv: 2 lasku/min
*Laskesektor: ±22,5° 
*Tõstenurk: -4,2°...+72°
*Pukseerimiskiirus: 70 km/h
*Meeskond: 9–11 inimest
## Kasutavad riigid

Lisaks USA-le kasutavad haubitsat M198 

*  (36) 
*  (18), 
*  (10), 
*  (4), 
*  (120), 
*  (35), 
*  (vähemalt 26), 
*  (148), 
*  (67), 
*  (61) 
*  (55). 

### Endised kasutajad
* 
*